Namanganda Damas ikkita “Jiguli” bilan to‘qnashishi oqibatida bir kishi vafot etdi

Namangan viloyatida 3 ta mashina ishtirokida yo‘l-transport hodisasi sodir bo‘ldi, deya xabar bermoqda viloyat IIB.
Qayd etilishicha, 2021-yil 25-iyul kuni soat 06:30 larda, Kosonsoy–Iskovat yo‘lining 4-kilometrida, Kosonsoy tumani “Jar” MFY hududida, Damas rusumli avtomashinasini boshqarib borayotgan fuqaro (Kosonsoy tumanida yashovchi, 1992-yilda tug‘ilgan fuqaro), harakat xavfsizligini ta’minlay olmay, qarama-qarshi yo‘nalishda harakatlanib kelayotgan, fuqaro (Kosonsoy tumanida yashovchi, 1973-yilda tug‘ilgan) boshqaruvidagi “VAZ-2106” rusumli avtomashinasi bilan to‘qnashib ketgan.
Shundan so‘ng boshqaruvni yo‘qotib, yo‘lni qarama-qarshi tomoniga o‘tib ketib, qarshisidan harakatlanib kelayotgan, fuqaro (Kosonsoy tumanida yashovchi, 1969-yilda tug‘ilgan) boshqaruvidagi “VAZ-2106” rusumli avtomashinasi bilan to‘qnashgan.
Oqibatda VAZ-2106 rusumli avtomashina haydovchisi o‘ng tomon qovurg‘a suyagini yopiq sinishi tashxisi bilan tan jarohati olib, shifoxonaga yotqizilgan hamda shu avtomashinada bo‘lgan yo‘lovchi (Kosonsoy tumanida yashagan, 1971-yilda tug‘ilgan) olgan tan jarohati oqibatida voqea joyida vafot etgan.
Ushbu holat bo‘yicha Kosonsoy tuman IIB huzuridagi TB tomonidan 2021-yil 25-iyul kuni Jinoyat kodeksining 266-moddasi 2-qismi (odam o‘limiga sabab bo‘lgan transport vositalari harakati yoki ulardan foydalanish xavfsizligi qoidalarini buzish) bilan jinoyat ishi qo‘zg‘atilgan.
Bundan avval Qamchiq dovonida Captiva yo‘l chetiga ag‘darilishi oqibatida 5 kishi jarohatlangani, Qashqadaryoda yuk mashinasi yo‘liga chiqib ketgan Nexia haydovchisi YTH oqibatida halok bo‘lgani hamda Namanganda ikki Damas to‘qnashuvi oqibatda to‘rt yashar qizaloq halok bo‘lgani haqida xabar berilgandi.